Valioliiganousija West Bromwich Albion on hankkinut keskikenttäpelaaja Filip Krovinovicin kauden mittaisella lainasopimuksella portugalilaisseura Benficasta.
25-vuotias kroaattipelaaja on WBA:lle entuudestaan tuttu pelaaja, sillä hän pelasi seurassa myös viime kaudella lainasopimuksella. Krovinovicin vyölle kertyi Mestaruussarjassa 40 ottelua ja hän oli suuressa roolissa joukkueen noustua sarjaporrasta ylemmäs.
– On ilo palata tänne perheen kanssa. Tiedän, että se [siirto] vei vähän aikaa, mutta nyt olen täällä ja se on tärkeintä, Krovinovic sanoi WBA:n verkkosivuilla.
– Sanoin veljelleni, että tämä on kuin palaisi kouluun kesäloman jälkeen. Kavereiden näkeminen on yksi parhaimmista asioista elämässä.